CELEX: C2007/315/50
Language: el
Date: 2007-12-22 00:00:00
Title: Υπόθεση C-490/07: Προσφυγή της 7ης Νοεμβρίου 2007 — Επιτροπή των Ευρωπαϊκών Κοινοτήτων κατά Κυπριακής Δημοκρατίας

22.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 315/30
            
         Προσφυγή της 7ης Νοεμβρίου 2007 — Επιτροπή των Ευρωπαϊκών Κοινοτήτων κατά Κυπριακής Δημοκρατίας
   (Υπόθεση C-490/07)
   (2007/C 315/50)
   Γλώσσα διαδικασίας: η ελληνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: M. Patakia, A. Alcover San Pedro)
   
      Καθής: Κυπριακή Δημοκρατία
   Αιτήματα
   
               —
            
            
               Να αναγνωρίσει ότι η Κυπριακή Δημοκρατία μην έχοντας θέσει σε εφαρμογή σύστημα για την προώθηση της ανάκτησης, της ανακύκλωσης, της ποιοτικής αποκατάστασης και της καταστροφής των ελεγχόμενων ουσιών,
            
         
               —
            
            
               έχοντας σε εφαρμογή σύστημα διαχείρισης των ελεγχόμενων ουσιών, το οποίο βασίζεται στην αποθήκευση του παλαιού εξοπλισμού που περιέχει χρησιμοποιημένες ελεγχόμενες ουσίες έως την κατασκευή των κατάλληλων εγκαταστάσεων ή έως την αποστολή για διάθεση στο εξωτερικό,
            
         
               —
            
            
               μην έχοντας αναφέρει τις ποσότητες των χρησιμοποιημένων ελεγχόμενων ουσιών που ανακτήθηκαν, ανακυκλώθηκαν, αποκαταστάθηκαν ποιοτικά ή καταστράφηκαν,
            
         
               —
            
            
               έχοντας προγράμματα επιμόρφωσης που είναι εθελοντικά, χωρίς να έχει θεσπίσει νομοθετικό πλαίσιο που να καθορίζει τις ελάχιστες απαιτήσεις όσον αφορά στα προσόντα του προσωπικού που ασχολείται με την ανακύκλωση των ελεγχόμενων ουσιών που περιέχονται σε εξοπλισμό ψύξης, κλιματισμού και αντλιών θερμότητας, εξοπλισμό που περιέχει διαλύτες και συστήματα πυροπροστασίας και πυροσβεστήρες,
            
         
               —
            
            
               μην έχοντας λάβει κάθε πρακτικώς δυνατό προληπτικό μέτρο προκειμένου ο σταθερός εξοπλισμός με φορτίο ψυκτικού ρευστού άνω των τριών κιλών να ελέγχεται ως προς διαρροές ετησίως και μην έχοντας καθορίσει ελάχιστες απαιτήσεις όσον αφορά στα προσόντα του σχετικού προσωπικού, παρέβη τις υποχρεώσεις που υπέχει δυνάμει των άρθρων 16, παράγραφος 1, 16, παράγραφος 5, εδάφια 1 και 2, καθώς και 17, παράγραφος 1, του Κανονισμού (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για τις ουσίες που καταστρέφουν τη στιβάδα του όζοντος.
            
         
               —
            
            
               να καταδικάσει την Κυπριακή Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   
               1.
            
            
               Οι αρχές της Κυπριακής Δημοκρατίας υπέβαλαν, στις 6.4.2005, στην Επιτροπή έκθεση σχετικά με την εφαρμογή των άρθρων 16 και 17 του Κανονισμού 2037/2000/ΕΚ για τις ουσίες που καταστρέφουν τη στιβάδα του όζοντος.
            
         
               2.
            
            
               Η Επιτροπή αφού εξέτασε την εν λόγω έκθεση διαπίστωσε ότι η Κυπριακή Δημοκρατία δεν έχει θέσει σε εφαρμογή σύστημα μέτρων για την προώθηση της ανάκτησης, της ανακύκλωσης, της ποιοτικής αποκατάστασης και της καταστροφής των ελεγχόμενων ουσιών, συμπεριλαμβανομένων των σχετικών εγκαταστάσεων ούτε είχε θεσμοθετήσει την ευθύνη για τη συλλογή και τη διάλυση ή απόσυρση των ελεγχόμενων ουσιών.
            
         
               3.
            
            
               Επίσης η Επιτροπή διαπίστωσε ότι δεν υφίσταται το αναγκαίο πλήρες νομοθετικό πλαίσιο που να καθορίζει τις ελάχιστες απαντήσεις όσον αφορά στα προσόντα του προσωπικού που ασχολείται με την ανακύκλωση των ελεγχόμενων ουσιών και ότι τα υφιστάμενα προγράμματα επιμόρφωσης είναι εθελοντικά.
            
         
               4.
            
            
               Τέλος, η Επιτροπή διαπίστωσε ότι, σε ό,τι αφορά στην υποχρέωση ετησίου ελέγχου του εξοπλισμού με φορτίο ψυκτικού ρευστού άνω των τριών κιλών και στην υποχρέωση καθορισμού ελάχιστων απαιτήσεων όσον αφορά στα προσόντα του σχετικού προσωπικού, η υιοθέτηση της σχετικής εθνικής νομοθεσίας εκκρεμεί.
            
         
               5.
            
            
               Η Επιτροπή θεωρεί επομένως ότι η Κυπριακή Δημοκρατία παρέβη τις υποχρεώσεις που υπέχει δυνάμει των άρθρων 16, παράγρ. 1, 16, παράγρ. 5, εδάφια 1 και 2, καθώς και 17, παράγρ. 1 του Κανονισμού αριθ. 2037/2000 για τις ουσίες που καταστρέφουν τη στιβάδα του όζοντος.